Anika Smit-moord: 'Geregtigheid kan nou geskied' | Maroela Media
André Van Wyk Maandag in die hof. Foto: Phillip Bruwer
Anika Smit se pa en die twee jong mans wat as getuies geroep is in die geregtelike ondersoek na haar grudood ses jaar gelede, is dit almal eens dat hulle verlig is dat iemand uiteindelik weens haar moord in hegtenis geneem is.
Haar pa, Johan Smit, het op haar geskende liggaam afgekom. Nico Venter, haar ekskêrel, is sowat twee maande ná haar dood vir haar moord in hegtenis geneem. Die aanklagte teen hom is egter 'n paar maande later teruggetrek.
Damian Treeby was destyds saam met Anika in die Hoërskool Gerrit Maritz in Pretoria-Noord, maar in 'n hoër graad. Hy was die dag van Anika se moord nie by die skool nie. Hy het glo in 'n Mxit-gesprek met ander skoolmaats daarvan gepraat om van iemand ontslae te raak en het krapmerke aan sy nek gehad.
Die geregtelike ondersoek het in September 2015 begin om te bepaal of daar genoeg getuienis is om iemand vir die tiener se dood aanspreeklik te hou.
Smit, Venter en Treeby was al drie belanghebbendes wat geroep is om in die geregtelike ondersoek te getuig. Dié drie was Maandag saam met hul onderskeie regsverteenwoordigers in die Pretoria-Noord-landdroshof waar landdros Pierre Wessels die geregtelike ondersoek onbepaald uitgestel het.
Die uitstel volg nadat Andreas Johannes (André) van Wyk homself Saterdag aan die polisie oorgegee het in verband met Anika se moord. Hy het ná die geregtelike ondersoek in die hof verskyn op aanklagte van moord, verkragting en lykskending. Wessels het gelas dit is in openbare belang om die verdagte te identifiseer, aangesien vorige verdagtes in die saak wel geïdentifiseer is en ook om bespiegeling te voorkom.
Van Wyk het vir regshulp aansoek gedoen waarna die staat versoek het dat die saak uitgestel word vir verdere ondersoek. Van Wyk moet weer op 26 September in die hof verskyn wanneer hy moontlik om borgtog sal aansoek doen. Hy bly in aanhouding by die Pretoria-Noord-polisiestasie tot en met sy volgende hofverskyning.
Treeby het buite die hof gesê Van Wyk was saam met hom en Anika op hoërskool maar dat hy hom nie goed geken het nie. Venter en Smit het gesê hulle ken nie vir Van Wyk nie, maar is verlig dat iemand in hegtenis geneem is en dat die reg sy gang moet gaan.
Treeby het gesê hy is dankbaar aan almal wat in sy onskuld geglo het. "Vir die laaste ses jaar was ek soos 'n krimineel behandel en deur die openbare opinie skuldig bevind. Ek is deur verskeie mense, onder andere die media, uitgekryt as 'n satanis en moordenaar," het hy gesê.
"Ek het van dag een voorgehou ek is onskuldig en dit is nog steeds die geval. Ek het dreigemente ontvang veral, op Facebook waar ek deur die publiek skuldig bevind is. Ek hoop dat hierdie hoofstuk van my lewe nou afgehandel is. Geregtigheid sal nou seëvier."
Lees vorige berigte van Anika Smit op Maroela Media.
Charlotte Eksteen, Anika se ma tydens 'n vorige geleentheid by die hof. Foto: Phillip Bruwer
Damian Treeby vroeër toe die geretelike ondersoek onbepaald uitgestel is. Foto: Phillip Bruwer
Nico Venter, Maandag by die hof. Foto: Phillip Bruwer
Willem Koekemoer (links) en Johan Smit, Anika se pa, Maandag by die hof. Foto: Phillip Bruwer
Ek wonder maar net, niemand het aan die man as verdagte gedink nie, hy gee hom oor en vra regshulp,iewers maak iets nie sin. Ek hoop regtig dit is nie valse hoop vir hierdie ouers nie!
Dit het my ook opgeval dat hy homself oorgegee het maar om regshulp gevra het. Die gevolgtrekking is dat hy nie homself vrywillig oorgegee het nie maar gedwonge. Waarskynlik is bewyse uitgegrawe en miskien het die Mafia hom gesê om homself oor te gee of voor 'n boendoehof tereg te staan. Daar is dinge wat bots met vrywillige oorgawe, dinge soos 6 jaar, en versoek om regshulp.
hoekom was vyf jaar nodig voordat met die geregtelike ondersoek begin is? gaan dit nog vyf jaar vat voordat die saak afgehandel is?
Wat is 'geregtigheid'?
Wow Mnr my vraag is hkm.u solank gevat het om uit te kom en te se wat gebeur het.Mnr u sal eers vir haar pa moet vergifnis vra en dan voor GOD moet staan en hom vra om jou te vergewe as jy dit gedoen.